余博士家貓相乳歌
作者：戴表元
朝代：宋

paragraphs: 上饒余宗鐘鼎家，孫枝十世猶清華。
南昌博士最賢者，膝下燁燁開緋牙。
我行其庭值供頓，食指半千聲不譁。
女帨男鞶况修謹，冠立童趨知等差。
江南族聚盛亦有，如此禮法嘻可嘉。
長公公退忽語我，瑞貓之篇題滿車。
二雌同時各生子，一雌病僵如卧瓜。
一雌端來代其乳，顧睨懇惻呼嚶啞。
子衆身疲乳亦竭，病母起將新乳加。
天寒繡褥更枕藉，日暖花磚群戲拏。
我憐二貓有至性，欲脫毛尾升笄珈。
北平將門粱肉窟，此事尚得昌黎誇。
公家儒化鬰積久，義感宜可馴豚猳。
願公盡力持閫範，彌補始終無闕瑕。
不見古來歌舞地，祇餘猿鶴與蟲沙。